Nariadenie Rady (EHS) č. 1580/87
z 2. júna 1987
o uzatvorení dohody medzi Európskym hospodárskym spoločenstvom a vládou Gambijskej republiky o rybolove pred pobrežím Gambie a prijatí opatrení na jej uplatňovanie
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na Akt o pristúpení Španielska a Portugalska, najmä na článok 155 odsek 2 písmeno b),
so zreteľom na návrh Komisie [1],
so zreteľom na stanovisko Európskeho parlamentu [2],
keďže spoločenstvo a Gambia rokovali o dohode a iniciovali tú dohodu o rybolove pred pobrežím Gambie, ktorá rybárom spoločenstva poskytuje nové možnosti rybolovu vo vodách patriacich do zvrchovanosti alebo súdnej právomoci Gambie;
keďže podľa článku 155 odsek 2 písmeno b) Aktu o pristúpení sa od Rady vyžaduje určiť primerané postupy na zohľadnenie všetkých alebo časti záujmov Kanárskych ostrovov pri prijímaní rozhodnutí, od prípadu k prípadu, najmä vzhľadom na uzatvorenie dohôd o rybolove s tretími štátmi; keďže v predmetnom prípade je potrebné určiť uvedené postupy;
keďže je v záujme spoločenstva schváliť túto dohodu,
PRIJALA TOTO NARIADENIE:
Článok 1
Dohoda medzi Európskym hospodárskym spoločenstvom a vládou Gambijskej republiky o rybolove pred pobrežím Gambie sa týmto schvaľuje v mene spoločenstva.
Text dohody je pripojený k tomuto nariadeniu.
Článok 2
Vzhľadom na zohľadnenie záujmov Kanárskych ostrovov uvedená dohoda a, pokiaľ je to potrebné na jej uplatňovanie, ustanovenia spoločnej rybolovnej politiky, ktoré sa týkajú zachovania rybolovných zdrojov a hospodárenia s nimi, sa uplatňujú aj na plavidlá plaviace sa pod zástavou Španielska, ktoré sú trvalo zaznamenané v registroch príslušných úradov na miestnej úrovni ("registros de base") na Kanárskych ostrovoch podľa podmienok definovaných v poznámke 6 prílohy I k nariadeniu Rady (EHS) č. 570/86 z 24. februára 1986 o definícii pojmu "pôvodné výrobky" a o metódach administratívnej spolupráce pri obchodovaní medzi colným územím spoločenstva, Ceuty a Melilly a Kanárskych ostrovov [3].
Článok 3
Predseda Rady predloží oznámenie, ktoré ustanovuje článok 17 uvedenej dohody.
Článok 4
Toto nariadenie nadobúda účinnosť tretí deň nasledujúci po uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 2. júna 1987